Tadau Tapa

**Tadau Tapa** nopo nga tadau montok mamantang songulun father, om nogi molohing kusai, kogos paternal om rahung do tapa id suang momogun. Momogonop o Tadau Tapa do kapanaandakan suai i manahak kapamantangan kumaa puru paganakan miagal do Tadau Tina om id piipiro pogun, Tadau Mogiobpinai, om Tadau Aki Odu. Mogisuai-suai o tadauwulan kapanaandakan do tadau diti pointongkop pogun om monikid nopo do rantau nga kiwaa koubasanan sondii montok mamagatang tonggungan songulun tapa.

Id pogun-pogun katolik hilo Eropah, taandakon o tadau Tapa ontok 19 Gomot kopihondot Tadau Santo Joseph mantad di Zaman Pintangaan. Id Amerika Syarikat, pinoimpou o Tadau Tapa id pogun Washington di Sonora Smart Dodd ontok toun 1910. Tadau Tapa nopo nga tadau koundarangan umum i nookunan id Lithuania om piipiro kinoyonon id Sepanyol om nokoumbal nookunan id Itali gisom toun 1977. Ii nogi nga tadau kabansaan id Estonia, Samoa, om taandakon id suang bontuk di kaagal-agal id Korea Kabaatan, id nombo ointutunan ii sabaagi Tadau Tina Tapa.

## Sajara
Solinaid piipiro abad, minapatatap o Gereja Ortodoks Timur do Tadau Tiwang koduo pogulu Tadau Kinosusuon (Nativity) sabaagi Tiwang Leluhur Ngaawi (Sunday of the Forefathers) montok momuhondom kawagu komolohingan di Kristus tumanud sakag jasmani, mimpuun di Adam om manahak panatalan kumaa patriark Abraham, i binarasan Kinorohingan do,

Karamayan nopo diti nga kohondot ontok 11 gisom 17 Momuhau. Ii nopo nga papahangkum komolohingan di Maria, tina di jesus om mogisuusuai nabi.

Tadau koubasanan nopo manaandakn tapa id Eropah Katolik nga haro no mantad di toun 1508 po. Koubasanan nopo nga taandakon ii ontok 19 Gomot, kopihondot kapanaandakan Santo Yosef, i sukuon sabaagi *Nutritor Domini* ("Nourisher of the Lord") id suang kaajalan katolik om sabaagi panakatapa (bapa angkat) di Yesus id suang tradisi Eropah Kabaatan. Noowit o kapanaandakan diti do bansa Sepanyol om Portugis kumaa hilo benua Amerika. Osokodung o Gereja katolik do adat mamaramai tapa ontok Tadau Santo Yosef mantad di kolimpupuson abad ko-14 toi ko' mantad di koimpuunon abad ko-15 po, sabaagi inisiatif do Franciscan.

Id suang Gereja Ortodoks Koptik, ramayon nogi kapanaandakan montok mamagatang do tapa ontok tadau Santo Yosef nga taandakon do tutumanud katolik ii ontok 20 Madas. Kapanaadakan id suang tradisi Koptik nopo nga nokoimpuun kaka mantad abad kolimo.

Id Amerika Syarikat, nosiliu pisiwalan kulom minog do taandakon o tadau diti pointongkop pogun ko au. Ontok toun 1908, minoposogu i Grace Golden Clayton do tadau nopo dii nga montok mamantang tongokuasi i nokolubuk id iso koligaganan lombong id Amerika Syarikat. Sundung do tinorimo o sogu diti ontok dii, ontok toun 1909 Sonora Smart Dodd, i pinagayo do tapa dau miampai songulun no miampai limo tulun tobpinai kusai dau, tuminindapou doid iso kapanaandakan Tadau Tina id gereja, om minanahak do kotumbayaan tinan kumaa Spokane Ministerial Association montok papaharo kapanaandakan tadau Tapa pointongkop pogun.

Suai ko Tadau Tapa, taandakon nogi o tadau Kusai Sompomogunan id ogumu pogun ontok 19 Milau montok mamantang kusai om tangaanak kusai.

## Ijaan
Ija'on o "Tadau Tapa" id bontuk boros ngaran iso sanganu (singular possessive) tumanud poomitanan i pinatatap di minongimpuun dii ii no Tadau Tina. Ontok toun 1912, numaan di Anna Jarvis wansayai paten frasa "Tiwang Koduo id Wulan Mikat, Anna Jarvis, Minongimpuun." Pinayatad di Anna miampai ayalang do "Mother's" nopo nga nuru id suang bontuk iso sanganu mooi do oinsanan nopo paganakan nga mamantang tama diolo sondii om okon ko id bontuk ogumu sanganu, i momuhondom oinsanan tama id pomogunan."

## Tadauwulan
Id siriba nopo diti nga katayadan do tadauwulan kapanaandakan Tadau Tapa tumanud kouludan id mogisuusuai pogun:

## Tradisi Afrika
### Algeria
Id Algeria, Tadau Tiwang kotolu id wulan Mahas nopo nga tadau montok manaandak Tadau Tapa.

### Mesir
Id Egypt, taandakon o Tadau Tapa ontok 21 Mahas monikid toun.

### Kenya
Id Kenya, taandakon o Tadau Tapa ontok Tiwang kotolu wulan Mahas om okon ko koundarangan umum.

### Morocco
Id Morocco, taandakon o Tadau Tapa ontok Tiwang kotolu wulan Mahas.

### Mozambique
Id Mozambique, taandakon o Tadau Tapa ontok 19 Gomot monikid toun.

### Nigeria
Id Nigeria, taandakon o Tadau Tapa ontok Tiwang kotolu wulan Mahas.

### Seychelles
Id Seychelles,  taandakon o Tadau Tapa ontok 16 Mahas om okon ko koundarangan umum.

### Afrika Kabaatan
Id Afrika Kabaatan, taandakon o Tadau Tapa ontok Tiwang kotolu wulan Mahas om okon ko koundarangan umum.

### Sudan Kabaatan
In Sudan Kabaatan, taandakon o Tadau Tapa ontok kolimpupuson Tontolu wulan Magus. Pinoimagon doi Ponorikohon, Salva Kiir Mayardit o Tadau Tapa pogulu 27 Magus 2012. Rinamai o Tadau Tapa di kumoinsan nogi onrok 27 Magus 2012. Au ii rinamai id Sudan Kabaatan ontok toun 2011 gama do kagabasan pogun dii.

### Sudan
Id Sudan, taandakon o Tadau Tapa (عيد الأب), ontok 21 Mahas.

## Tradisi Asia
### Bangladesh
Id Bangladesh, aiso tradisi sajara do manaandak Tadau Tapa (Bengali/Bangla: বাবা/আব্বু দিবস, *Baba/abbu dibosh*) nga nointutunan o kapanaandakan diti maya rahung Barat id pogun dii. Taandakon ii ontok Tiwang Kotolu wulan Mahas, om okon ko timpu koundarangan umum. Ii nopo laid po, au ointutunan o Tadau Tapa nga nakaralad ii id pialatan komuniti sukod Millennial om Generasi Z pointongkop pogun maya media sosial kawawagu diti. Sundung do ogumu paganakan i mongigit do kaajalan ugama om au manaandak dii nga nakaralad no karamayan diti mantad ko i laid po. Kiwaa iso frasa ointutunan i insaru gunoon do kogumuan molohing: "Tikid tadau nopo nga tadau tapa/tama, mantad dii nuru kou oupus do molohing dokoyu monikid tadau." Kogumuan tulun nopo nga popoboros no toomod do "Kotobian Tadau Tapa" kumaa tapa diolo, nga ogumu nogi i mongoi hilo restoran montok mamaramai dii om haro nogi i momoli do tindalam loolobi hilo kakadayan tangagayo. Suai ko ii, haro nogi i momoridis tindalam id walai toi ko' momoli taakanon maya talian. Soboogian nopo do tangaanak nga manahak tutungkap tokoro kumaa tapa diolo.

### China
Id Republik Rakyat China, aiso Tadau Tapa nokoimagon. Sundung do ingkaa, manaandak o soboogian tulun dii ontok Tiwang kotolu wulan Mahas tumanud koubasanan mantad Amerika syarikat. Taandakon nogi o Tadau Tapa id wilayah kotoinaan poimbida. Id Hong Kong, taandakon o Tadau Tapa ontok Tiwang kotolu wulan Mahas om okon ko timpu koundarangan umum. Id Macau, taandakon o Tadau Tapa (*Dia do Pai*) ontok Tiwang kotolu wulan Mahas om okon ko timpu koundarangan umum.

### India
Tadau Tapa nopo nga okon ko adat pinasandad id India nga pinointutun ii maya rahung pomogunan Barat. Taandakon ii ontok tadau Tiwang kotolu wulan Mahas om okon ko' tadau koundarangan umum. Koubasanan nopo nga taandakon o karamayan diti id kakadayan tagayo miagal do Mumbai, New Delhi, Chennai, Bengaluru, Pune, Kolkata, Jaipur, Lucknow om suusuai po. Sundung do ingkaa, ii nopo nga karamayan tagayo id pogun koibutan kosilahon miagal do Nagaland om Kerala id nombo pohoroon o sambayang poimbida id gereja ontok tadau Tiwang. Soira minimpuun do taandakon karamayan diti id Amerika Syarikat ontok toun 1908 om nointutunan, mimpuun o kakadayan metropolitan India moyo miampai manahak kopoimaganan montok karamayan diti. Id India, koubasanan nopo nga taandakon o Tadau Tapa miampai manahak o tangaanak do tutungkap kumaa tapa diolo miagal do kad pason, gajet elektronik, kemeja rantai amas, cawan kupi toi ko' buuk.

### Indonesia
Id Indonesia, taandakon o Tadau Tapa ontok 12 Milau om okon ko tadau koundarangan umum ii. Pinoimagon di kumoinsan nogi o Tadau Tapa id Indonesia ontok toun 2006 id Balai Kota Surakarta miampai kotindapahan piipiro nahatus tulun mantad mogisuusuai tinimungan momogun kohompit no komuniti komunikasi id pialatan ugama. Gama do wagu po pinointutun, au aramai kopio kapanaandakan Tadau Tapa miabal do Tadau Tina i taandakon ontok 22 Momuhau. Koumbal nogi o Google do minomonsoi doodle poimbida montok Tadau Tapa id Indonesia ontok toun 2019 om 2020.

### Iran
Id Iran pogulu do revolusi, 24 Esfand, ii no tadau kinosusuon di Reza Shah, taandakon sabaagi Tadau Tapa tumanud kalendar Iran. Kalapas revolusi 1979, numaan alanai o tadauwulan diti kumaa 13 rejab, ii no tadau kinosusuon Ali bin Abi Talib, imam koiso id suang mazhab Syiah. Manaandak nogi o tutumanud Zoroaster do Shahrivargan sabaagi Tadau Tapa.

### Israel
Id Israel, koubasanan nopo nga taandakon o Tadau Tapa sabaagi soboogian mantad Tadau Paganakan ontok 30 Shevat, sundung do haro i manaandak dii ontok 1 Mikat kopihondot do Tadau Kukumalaja.

### Jipun
Id Jipun, taandakon o Tadau Tapa (Boros Jipun: 父の日, *chichi no hi*) ontok tadau Tiwang kotolu id suang wulan Mahas om okon ko tadau koundarangan umum. Tutungkap nopo di koubasanan do patahakon nga sake, shochu, kakamot fesyen, piipiro kawo taakanon gourmet, kakamot sipoot om mogikaakawo taakanon oomis.

### Kazakhstan
Mantad toun 2012, manaandak o Kazakhstan do Tadau Mongungumolig Pogun (Boros Kazakh: Қорғаушы күні) montok momuhondom kinoponuridangan angkatan soudor. Ointutunan nogi ii sabaagi Tadau Soudor om taandakon ontok 7 Mikat. Tumanud do tulun Kazakhstan, tadau nopo dii nga 'tadau montok kusai' om sabaagi kapamantangan kumaa kokusayan om mantad dii nosiliu nogi ii sabaagi karamayan montok tapa ngaawi.

### Malaysia
Id Malaysia, taandakon o Tadau Tapa ontok 15 Mahas.

### Mongolia
Mimpuun o Koisaan Kusai Mongolia manaandak Tadau Tapa ontok 8 Magus 2005.

### Nepal

Tutumanud Hindu nepal om nogi tinaru Newar id Nepal mamaramai om mamantang tapa diolo ontok tadau *Kushe aunsi* (Boros Nepal:कुशे औंसी), ontok kolimpupuson Magus toi ko' koimpuunon Manom, tumanud do toun tu tumanud nogi ii do kalendar lunar. Tumanud kalendar Hindu, karamayan nopo diti nga ontok tulan wagu id suang wulan Bhadra month. Ointutunan nogi ii sabaagi *Gokarna Aunsi* toi ko' *Pitri Tirpani Aunsi*.

Id suang piipiro toun diti, mimpuun o tutumanud okon Hindu id nepal do manaandak tadau*Kushe Aunsi*. Ointutunan ii id suang Boros Nepal: Buwaako mukh herne din (बुवाको मुख हेर्ने दिन i kirati tadau montok mintong turos do tapa) toi ko' *Abu ya Khwa Swoyegu* id suang boros Nepal Bhasa. Kapanaandakan nopo do karamayan diti nga pinosiliu moden maya piipiro laang kawawagu diti. baino nopo nga sumamba tangaanak do tapa diolo, popogihal tika id rabas tapa om manahak taakanon oomis, taakanon poimbida om tutungkap sabaagi soboogian mantad karamayan. sabaagi kosomulianan, manahak i tapa do restu om sambayang kotoronongon kumaa tangaanak diolo.

Ontok misawang tulan (*[[Amavasya]]*), nosiliu do koubasanan manahak kapantangan kumaa tapa i napatai no; mongoi o tutumanud Hindu hilo kuil Shiva Gokarneswor Mahadev, id Gokarna, iso kinoyonon disan kakadayan Kathmandu om tutumanud Buddha nopo nga mongoi hilo kuil Jana Bahal (Seto Machhendranath toi ko' Tara Topurak) id Kathmandu.

## Sukuon
### Nuut

### Citations

### Toud
* 
* 
* 

## Noputan labus
*